สวัสดีค่ะ อายุ 20 รู้สึกว่าตัวเองต้องกินอาหารในมื้อนึงปริมาณเยอะมากเพื่อไม่ให้หิวในอีกชม.ต่อไปค่ะ ถ้ากินปริมาณทั่วไปจะรู้สึกหิวเร็วมาก ไม่ค่อยมีแรง แล้วยิ่งช่วงกลางคืนกินประมาณ 2 ทุ่ม แบบกินอิ่มมากๆ ก็จะหิวในอีก 2 ชม.ต่อไปค่ะ แล้วท้องมันก็จะบวมๆเพราะกินเยอะ ถ้าวันไหนกินช่วงกลางคืนแบบอิ่มไม่มากพอมันก็จะนอนไม่หลับเลยค่ะ ลำบากมาก อาหารที่กินก็กินครบ 5 หมู่ กินผักผลไม้เยอะ กินอาหารเน้นจากธรรมชาติเป็นหลัก ดื่มน้ำเยอะ แต่ไม่ได้ออกกำลังกายค่ะ ถ้าออกกำลังกายแล้วมันจะหิวมากๆ ค่ะ แล้วปกติก็นั่งอยู่บ้าน นั่งหน้าจอคอมเป็นส่วนใหญ่ค่ะ ถ้าใช้แรง ทำกิจกรรมเยอะๆ ก็จะต้องกินมากขึ้นอีก ตอนกลางคืนคือกินแล้วต้องนั่งเฉยๆ พยายามไม่ใช้แรงมากเลยค่ะ ส่วนน้ำหนักตัวถือว่าปกติค่ะไม่ผอม ไม่อ้วน อย่างนี้ถือว่ามีอะไรผิดปกติไหมคะ ถ้าต้องไปตรวจต้องตรวจด้านไหนเหรอคะ
สวัสดีค่ะ อาการหิวบ่อยๆ กินเยอะมากขึ้นนั้น อาจจะมีสาเหตุได้หลายอย่างเช่น โรคไทรอยด์ทำงานมากผิดปกติ การมีโรคเบาหวาน หรือเป็นผลข้างเคียงจากการใช้ยารักษาโรคจิตเวชบางชนิดโดยหากเป็นกลุ่มโรคไทรอยด์ทำงานมากผิดปกตินั้น มักจะเป็นการกินเยอะมากขึ้น แต่น้ำหนักลดหรือน้ำหนักไม่ได้เพิ่มมากนักหากมีอาการเป็นมากผิดปกติจริง ไม่สบายใจ อาจไปพบแพทย์เพื่อตรวจร่างกาย และตรวจเลือดเพิ่มเติมหากมีข้อบ่งชี้ เบื้องต้นแนะนำการรับประทานอาหารให้เป็นมื้อๆ ให้ตรงเวลา ปกติแล้วอาหารในปริมาณ 1 จานปกติ ควรจะต้องอยู่ได้อย่างน้อย 4-5 ชั่วโมง โดยไม่รู้สึกหิวมากเกินไปหรือทำให้มีอาการใจสั่น วูบ มึนศีรษะ ซึ่งเป็นอาการของน้ำตาลต่ำ หากกินในปริมาณปกติไปแค่ประมาณ 1-2 ชั่วโมงแล้วหิวมาก มีอาการเวียนศีรษะ ใจสั่น อาจจะเป็นความผิดปกติที่ควรไปตรวจเพิ่มเติมต่อไป